ህብረተሰቡ ተገቢውን ጥንቃቄ በማድረግ በዓሉን ሊያሳልፍ ይገባል
የገና በዓል በሠላምና ያለምንም የፀጥታ ችግር እንዲከበር ህብረተሰቡ ተገቢውን ጥንቃቄ ሊያደርግ እንደሚገባ የአዲስ አበባ ፖሊስ ኮሚሽንና የእሳትና ድንገተኛ አደጋዎች መከላከልና መቆጣጠር ባለሥልጣን አስታወቁ፡፡በዓሉ ከማንኛውም አደጋ የፀዳ እንዲሆን በተለይም ከኤሌክትሪክና እሳት አጠቃቀም ጋር በተያያዘ ድንገተኛ አደጋ እንዳይከሰት ተገቢና ከፍተኛ ጥንቃቄ ሊደረግ እንደሚገባ የባለሥልጣኑ የኮሙኒኬሽን ጉዳዮች ደጋፊ የሥራ ሂደት መሪ አቶ ሰለሞን መኮንን ለዋኢማ ገልፀዋል፡፡በቤት ውስጥ በአንድ ግዜ ተደራራቢ ሥራዎችን ከመስራት መታቀብ እንደሚገባ ጠቁመው የተላላጡና የተላቀቁ የኤሌክትሪክ ኃይል መስመሮችንም መፈተሽና ማስተካከለል ይገባል፡፡ በመዝናኛ ቦታዎች የሚቆሙ ተሽከርካሪዎች ነፃና ለእንቅስቃሴ በሚያመች መልኩ መቆም እንዳለባቸውም ጠቁመዋል፡፡በበዓል ወቅት አብሮ የመብላት፣ የመጠጣትና የመጨዋወት ባህል መኖሩን አቶ ሰለሞን ጠቁመው ይህ ግን ከመጠን ማለፍ እንደሌለበት አስገንዝበዋል፡፡ ጠጥቶ የማሽከርከር ድርጊትና መጥፎ ልማድም መቅረትና መወገዝ አለበት ብለዋል፡፡ባለሥልጣኑ ሊከሰት የሚችለውን አደጋ ለመከላከልና ለመቆጣጠር ተገቢው ዝግጅት መደረጉም ተመልክቷል፡፡ ባለሥልጣኑ በሁሉም ቅርንጫፍ ፅህፈት ቤቶች ለ24 ሠዓት ተገቢውን አገልግሎት እንደሚሰጥም ነው የተመለከተው፡፡ የአንቡላንስ አገልግሎት እንደሚሰጥም ገልፀዋል፡፡የአዲስ አበባ ፖሊስ ኮሚሽኑ በበኩሉ በበዓል ወቅት ሊፈፀሙና ሊከሰቱ የሚችሉ ችግሮችን ቀድሞ በመለየት ለአባላቱና ለህብረተሰቡ ግንዛቤ የማስጨበጥ ሥራ ማከናወኑን የኮሚሽኑ የህዝብ ግንኙነት ኃላፊ ኮማንደር ፋሲካ ፋንታ ለዋኢማ ተናግረዋል፡፡ ህብረተሰቡ ለሠላም ዘብ በመቆም ተገቢውን ጥንቃቄ በማድረግ ራሱንለበዓሉ ሲባል በሶስት ፈረቃ ሲሰራ የነበረውን ፀጥታ የማስከበር ሥራ በሁለት ፈረቃ እንዲሆን መደረጉን ኮማንደር ፋሲካ ገልፀዋል፡፡ ይህም ለበዓሉ ዕለት በተለያዩ ቦታዎች በቂ የሰው ኃይል ለማሰማራት ያስችላል፡፡  ቀደም ሲል በአንድ ቀን ሲሰማራ የነበረውን  የፖሊስ ኃይል በእጥፍ ያሳድገዋል ብለዋል፡፡ የትራፊክ ፖሊሶችም በሙሉ ኃይል በዕለቱ በሥራ ላይ እንደሚሰማሩ ተናግረዋል፡፡ህብረተሰቡ ከፖሊስ ጎን በመሰለፍ ሠላምና ፀጥታን በማስከቡ ሂደት የበኩሉን እንዲወጣ አሳስበዋል፡፡ለፖሊስ ኮሚሽን በነፃ ስልክ ቁጥር 991 እንዲሁም 0111 11 01 11 ለእሳት አደጋ ደግሞ በነፃ ስልክ ቁጥር 939 እንዲሁም በ0111 55 53 00 ፣ 0111 56 86 01 በመደወል ጠቆማ ማቅረብና ድጋፍ ማግኘት ይቻላል፡፡